Projekts

**Informatīvais ziņojums par valsts interešu pārstāvību   
starptautiskajos investīciju strīdos**

**1. Esošās situācijas apraksts**

Informatīvais ziņojums sagatavots, izpildot Ministru kabineta 2014. gada 30. septembra sēdes protokollēmuma Nr. 51 74. § 2. punktu, kurā Valsts kancelejai uzdots kopīgi ar Finanšu ministriju un Tieslietu ministriju izstrādāt un iesniegt izskatīšanai Ministru kabineta sēdē modeli valsts interešu pārstāvībai starptautiskajos investīciju strīdos, nosakot Valsts kanceleju par vadošo iestādi valsts pārstāvībā starptautiskajos investīciju strīdos (Ministru kabineta 2004. gada 5. marta rīkojums Nr. 146 "Par koncepciju "Par valsts interešu pārstāvības mehānisma izveidošanu saistībā ar tiesvedības procesiem"" (turpmāk – koncepcija)), kā arī finansējuma piešķiršanas apjomu un kārtību minētās funkcijas īstenošanai.

**1.1. Ieguldījumu aizsardzības sistēma**

Ieguldījumu aizsardzības sistēmu veido divpusēji un daudzpusēji starp­valstu nolīgumi. Ieguldījuma aizsardzības režīms tiek noteikts katrā nolīgumā individuāli un uzliek līgumslēdzējpusēm atsevišķus pamat­pienākumus attiecībā uz ārvalstu ieguldījumiem, pamatā aptverot šādas saistības:

* pienākums nepiemērot diskriminējošus noteikumus;
* pienākums nodrošināt taisnīgu un vienlīdzīgu attieksmi;
* aizliegums īstenot tiešu vai netiešu ekspropriāciju bez atbilstošas kompensācijas.

Ja valsts ir pieļāvusi nolīgumos noteiktā ieguldījumu aizsardzības režīma pārkāpumu, ārvalstu ieguldītāji var celt prasību starptautiskajā šķīrējtiesā par nodarīto zaudējumu kompensāciju (kas neaprobežojas tikai ar veiktā ieguldījuma kompensāciju, bet var aptvert arī negūto (potenciālo) peļņu). Attiecībā uz katras konkrētās pretenzijas atbilstību jēdzienam "investīciju pretenzija" norādāms, ka gala lēmumu minētajā jautājumā pieņem šķīrējtiesa, kas izvērtē katru konkrēto situāciju, pamatojoties uz juridiskiem un ekonomiskiem kritērijiem. Līdz ar to, pat ja valsts uzskata, ka iesniegtais dokuments nav pamatots, tas neliedz investoram procesu turpināt, tas ir, uzsākt starptautisku tiesvedības procesu pret valsti, ja investors uzskata, ka aizskartas tā tiesības, kas izriet no attiecīgā starpvalstu investīciju aizsardzības līguma.

2014. gada 23. jūlijā tika pieņemta Eiropas Parlamenta un Padomes regula (ES) Nr. 912/2014, ar ko izveido sistēmu tādas finansiālās atbildības noregulē­jumam, kura saistīta ar ieguldītāja un valsts strīdu izšķiršanas šķīrējtiesām, kas izveidotas ar starptautiskajiem nolīgumiem, kuros Eiropas Savienība ir puse. Regula paredz, ka nākotnē nolīgumos, kuros iekļauti investīciju aizsardzības nosacījumi un kuros paredzēts investora un valsts strīda izšķiršanas mehānisms, par atbildētāju šķīrējtiesas procesā var tikt noteikta Eiropas Savienība vai Eiropas Savienības dalībvalsts.

**1.2. Pašreizējā investīciju strīdu izskatīšanas kārtība**

Koncepcijā Valsts kanceleja noteikta par atbildīgo iestādi valsts interešu pārstāvībā starptautiskajos investīciju strīdos. Koncepcija paredzēja, ka līdzekļi Valsts kancelejas darbinieku papildu atalgošanai par darbu, kas saistīts ar valsts interešu pārstāvēšanu dažādu raksturu saimniecisko līgumu juridiskajā izvērtēšanā un valsts pārstāvību tiesā, būtu piešķirami kā ikgadēja apropriācija Valsts kancelejas budžeta attiecīgajā programmā. Attiecīgs finansējums Valsts kancelejai šādas funkcijas izpildei no 2009. gada līdz 2015. gadam netika piešķirts, un Valsts kanceleja šīs funkcijas izpildi ir nodrošinājusi, pārstrukturējot tās iekšējos resursus un novirzot tos attiecīgās kapacitātes stiprināšanai.

Ministru kabinets 2013. gada 3. decembra sēdē, izskatot informatīvo ziņojumu par valsts pārstāvības kārtības starptautiskajos ieguldījumu aizsardzības strīdos pilnveidošanas praksi (prot. Nr. 64 54. § 4. punkts), noteica pagaidu kārtību, kādā valsts pārstāvība starptautiskajos investīciju strīdos tiek organizēta līdz dienai, kad stājas spēkā grozījumi Valsts pārvaldes iekārtas likumā un likumā "Par Latvijas Republikas starptautiskajiem līgumiem". Process sastāv no diviem posmiem:

1. Valsts kanceleja, saņemot paziņojumu par strīdu atbilstoši starpvalstu investīciju aizsardzības līgumam, sagatavo Ministru prezidenta rīkojuma projektu par darba grupas izveidi, iekļaujot tajā Tieslietu ministrijas pārstāvi, kā arī – atkarībā no jautājuma satura – attiecīgās nozares ministrijas vai citas institūcijas (tai skaitā tiesībaizsardzības iestāžu) pārstāvjus. Darba grupa izvērtē minētajā paziņojumā norādītos argumentus, pēc iespējas ātrāk izstrādā Latvijas sākotnējo nostāju (pozīciju) un iesniedz to apstiprināšanai Ministru kabinetā;
2. ja pēc sākotnējās pozīcijas apstiprināšanas ir nepieciešams turpināt darbu un izstrādāt pamatpozīciju, ar Ministru kabineta rīkojumu tiek izveidota darba grupa, par tās vadību katru reizi lemjot atsevišķi (1. attēls).

1. attēls

**Pozīcijas sagatavošana un valsts interešu pārstāvība**

Savukārt Ministru kabineta 2014. gada 30. septembra sēdes protokol­lēmuma Nr. 51 74. § 2. punktā Valsts kancelejai tika uzdots kopīgi ar Finanšu ministriju un Tieslietu ministriju līdz 2014. gada 1. decembrim izstrādāt un iesniegt izskatīšanai Ministru kabineta sēdē modeli valsts interešu pārstāvībai starptautiskajos investīciju strīdos.

Pašlaik aktuālo lietu saraksts – šā informatīvā ziņojuma 2. pielikumā (ierobežotas pieejamības informācija).

**1.3. Valsts kancelejas līdzšinējā darbība**

Kopš 2004. gada, kad Valsts kanceleja sākusi veikt valsts pārstāvības funkciju, Valsts kancelejai ir izdevies panākt, ka iesaistītās valsts institūcijas un ārvalstu investors panāk abām pusēm pieņemamu risinājumu bez finansiālas ietekmes uz valsts budžetu. 2012.–2013. gadā būtiski pieauga investīciju pretenziju un uzsākto starptautisko tiesvedību skaits pret Latviju. Tendence – investori savās pretenzijās norādīja uz to iestāžu rīcību, kuras ir ārpus Ministru kabineta padotības (tiesībaizsardzības iestādes, Finanšu un kapitāla tirgus uzraudzības komisija, pašvaldības u. c.). Kopš 2004. gada 5. marta vidēji gadā Valsts kancelejā tika saņemtas 2–3 investīciju pretenzijas. Valsts kancelejas vesto lietu saraksts – 1. pielikumā.

Attiecībā uz arbitra izvēli Valsts kanceleja katrā konkrētā gadījumā ņem vērā lietas īpašos apstākļus, ievērojot starptautiskā līguma vai attiecīgās šķīrējtiesas procesu regulējošās normas. Pamatā arbitru izvēlē pastāv divu veidu iespējas – veikt potenciālo arbitru izvērtējumu un valstij nominēt arbitru vai arī lūgt attiecīgo starptautisko organizāciju, kurai ir augsta starptautiski atzīta reputācija valstu un ekspertu vidū, valsts vietā iecelt attiecīgo šķīrējtiesnesi.

Ņemot vērā līdzšinējo pieredzi un to, ka Ministru kabinets jau vairākkārt ir lēmis par modeli, kādā valsts nodrošina interešu pārstāvību starptautisko investīciju strīdu ietvaros, un līdz šim nav saņemtas būtiskas iebildes par 2013. gada 3. decembra sēdē (prot Nr. 64 54. § 4. punkts) noteikto sadarbības modeli, informatīvais ziņojums paredz pamatā saglabāt esošo modeli, to papildinot atbilstoši 2014. gada 30. septembra sēdē nolemtajam, proti, nosakot Valsts kanceleju par vadošo iestādi ārvalstu investīciju strīdu risināšanā, kā arī pārskatīt un samazināt birokrātiskās procedūras, lai atslogotu Ministru kabinetu.

Par citiem starptautiskās tiesvedības prakses aspektiem, kas nav tieši saistīti ar pārstāvības institucionālo modeli, Ministru kabinets ir informēts 2013. gada 3. decembra sēdē (prot. Nr. 64 54. §), kur tika iekļauta informācija par darba grupas (izveidota ar Valsts kancelejas direktora 2013. gada 23. oktobra rīkojumu Nr. 67, pamatojoties uz Ministru prezidenta 2013. gada 9. oktobra rezolūciju Nr. 111-1/97) secinājumiem, tai skaitā par to amatpersonu izglītošanu starptautisko investīciju tiesību jautājumos, kuras ikdienā tieši vai netieši ir iesaistītas darbā ar ārvalstu investoriem.

**2. Ārvalstu prakse**

Ārvalstīs pastāv dažādas pieejas attiecībā uz pārstāvību starptautiskajos tiesvedības procesos: gan pieeja, ka valsti pārstāv amatpersonas, gan pieeja, ka valsts algo advokātu biroju. Valstis, kuras īpašu uzsvaru liek uz starptautisko attiecību svarīgumu (piemēram, ASV) pamatā izmanto savus iekšējos profe­sionālos resursus (amatpersonas). Saskaņā ar publiski pieejamo informāciju, kā arī aptaujāto ekspertu sniegtajām ziņām citas valstis pamatā izvēlas vienu no trim pārstāvības modeļiem:

1. valsts intereses var pārstāvēt atsevišķa institūcija (struktūrvienība) valsts pārvaldes ietvaros. Šāds investīciju aizsardzības modelis pastāv, piemēram, Kanādā, Amerikas Savienotajās Valstīs, Austrijā, Argentīnā;
2. valsts intereses pārstāv, izmantojot pārsvarā tikai ārpakalpojumu – noslēdzot līgumus ar juridisko pakalpojumu sniedzējiem. Šāda pieeja tiek praktizēta, piemēram, Beļģijā, Moldovā un Ukrainā;
3. valsts intereses pārstāv, izmantojot t. s. "hibrīdmodeli" – pārstāvību nodrošina valsts institūcijas, piesaistot ārējos ekspertus. Šāds modelis tiek praktizēts, piemēram, Čehijā, Polijā, Itālijā, Slovēnijā, Igaunijā, Dominikānā un Meksikā. Minētā modeļa ietvaros valsts intereses sākot­nēji vai atsevišķos gadījumos – arī visās lietas izskatīšanas stadijās – pārstāv atsevišķa valsts institūcija, tomēr paralēli, ja nepieciešams, tiek piesaistīts ārpakalpojums attiecībā uz atsevišķām vai visām darbībām saistībā ar investīciju strīda risināšanu. Turklāt parasti ārpakalpojuma sniedzēji cieši sadarbojas ar valsts institūciju pārstāvjiem, tai skaitā nodrošina apmācības, līdz ar to tiek stiprināta valsts iestāžu kapacitāte ar mērķi tālākā nākotnē atteikties no ārpakalpojumiem.

Konkrēts pārstāvības modelis tiek izvēlēts, ņemot vērā gan valstij pieejamos finanšu līdzekļus (piemēram, juridisko pakalpojumu piesaistei inves­tīciju lietās nepieciešami lieli finanšu līdzekļi), gan ieguldījumu strīdu skaitu, kā arī to, vai konkrētā valsts pārsvarā ir investīciju piesaistes valsts vai investējošā valsts.

**3. Priekšlikums par valsts interešu pārstāvības nodrošināšanu starptautiskajos investīciju strīdos**

Izvērtējot pašreizējo pieredzi un resursu kapacitāti, kā arī ņemot vērā ārvalstu praksi, visefektīvāk valsts interešu pārstāvību iespējams nodrošināt, izmantojot "hibrīdmodeli" – Valsts kanceleja kā vadošā iestāde nodrošina pārstāvību, ja nepieciešams, iesaistot citas investīciju strīdā iesaistītās iestādes (tai skaitā subjektus, kas nav Ministru kabineta padotībā), kā arī, ja nepiecie­šams, piesaistot ārējos ekspertus.

**3.1. Valsts kancelejas funkcijas un tiesības**

Valsts kanceleja veic šādas funkcijas:

* īsteno valsts pārstāvību saskaņā ar šajā informatīvajā ziņojumā ierosināto kārtību (tai skaitā investīciju strīdos, kas izriet no Eiropas Parlamenta un Padomes 2014. gada 23. jūlija regulas (ES) Nr. 912/2014);
* nodrošina oficiālo komunikāciju ar investoru, vada, organizē un piedalās sarunās ar investoru;
* normatīvajos aktos noteiktajā kārtībā nodrošina dokumentu iesnieg­šanu izskatīšanai Ministru kabinetā;
* veic analītisko darbu, tai skaitā analizējot šķīrējtiesu pieņemtos lēmumus (veicot *ex-post* analīzi) un sniedzot Ministru prezidentam un Ministru kabinetam priekšlikumus par nepieciešamajiem uzlaboju­miem, sniedz metodisku palīdzību citām valsts institūcijām jautājumos, kas saistīti ar ārvalstu investīciju aizsardzību, un atbilstoši iespējām organizē pasākumus, kas vērsti uz profesionālo zināšanu līmeņa paaugstināšanu investīciju aizsardzības jomā valsts pārvaldē strādājo­šajiem, kā arī informācijas nodrošināšanu sabiedrībai.

Valsts kancelejai ir tiesības pieprasīt un saņemt no atbildīgajām institū­cijām nepieciešamos dokumentus, paskaidrojumus, viedokli, vērtējumu un citu informāciju.

**3.2. Dokumentu virzība un lēmumu pieņemšana**

Process, sākot no pretenzijas saņemšanas brīža, sastāv no šādiem secīgiem posmiem (2. attēls):

1. pretenzijas sākotnējā izvērtēšana. Sākotnējo izvērtējumu, kam pievieno priekšlikumu Ministru prezidentam par turpmāko virzību valsts interešu pārstāvībai, izstrādā Valsts kanceleja, ievērojot attiecīgo strīdu regulē­jošajos dokumentos noteiktos procesuālos termiņus. Pozīcijā iekļauj vismaz šādu informāciju:
2. vispārējs situācijas apraksts,
3. investīciju pretenzijas pamatotības izvērtējums,
4. priekšlikums par nepieciešamību izstrādāt pozīciju;
5. pozīcijas izstrāde.Pozīcijā iekļauj vismaz šādu informāciju:
6. vai valsts atzīst pretenzijas pamatotību,
7. ja uzskatāms, ka pretenzija ir pilnībā vai daļēji pamatota, – vai tiek noteikts mērķis slēgt izlīgumu vai strīdu risināt tiesas ceļā,
8. kāds (kāda apjoma, t. sk. finansiāla apjoma) izlīgums pieļaujams ar investoru;
9. pozīcijas apstiprināšana Ministru kabinetā un turpmākā rīcība atbilstoši Ministru kabineta apstiprinātajai pozīcijai;
10. ja konstatēta nepieciešamība izdarīt grozījumus Ministru kabineta apstiprinātajā pozīcijā, Valsts kanceleja izstrādā attiecīgus grozījumus un normatīvajos aktos noteiktajā kārtībā iesniedz tos izskatīšanai Ministru kabinetā;
11. pēc šķīrējtiesu spriedumu *ex-post* analīzes Valsts kanceleja iesniedz Ministru kabinetā attiecīgu izvērtējumu un priekšlikumus turpmākai rīcībai.

2. attēls

**Pozīcijas sagatavošana un valsts interešu pārstāvība**

Pārsvarā gadījumu pretenziju izskatīšanā un pārstāvības nodrošināšanā ir nepieciešama citu institūciju iesaiste (vismaz pozīcijas un pārstāvības nodrošinā­šanai nepieciešamās informācijas sniegšanā). Valsts kanceleja, izvērtējot risināmās pretenzijas raksturu, pārstāvības nodrošināšanā iesaista citas atbildīgās institūcijas, atbilstoši to kompetencei lūdzot viedokli, vērtējumu, ekspertīzi, infor­māciju un dokumentus u. c. Ja nepieciešams, Valsts kanceleja veido starpinstitū­ciju darba grupas valsts pozīcijas izstrādei, kā arī pieaicina institūciju pārstāvjus sarunu vešanā ar investoriem. Atsevišķos gadījumos tiek iesaistīti arī attiecīgo neatkarīgo institūciju pārstāvji, piemēram, ja jautājums skar tiesībaizsardzības iestāžu lēmumus, tiek izvērtēta iespējamība iesaistīt Ģenerālprokuratūras pārstāvi.

Ja valsts interešu pārstāvību nevar nodrošināt ar Valsts kancelejas personāl­resursiem un ir nepieciešama papildu ekspertīze specifiskos jautājumos, Valsts kanceleja, pamatojoties uz Ministru kabineta lēmumu, veic ārējā eksperta piesaisti un slēdz attiecīgu līgumu, ievērojot publisko iepirkumu jomu un rīcību ar valsts mantu un publisko finanšu līdzekļu izmantošanu regulējošo normatīvo aktu prasības. Ārējā eksperta piesaistē tiek ņemta vērā eksperta pieredze, profesiona­litāte, piedāvātā cena, kā arī citi apstākļi, kam ir nozīme konkrētā pasūtījuma izpildē. Valsts kanceleja koordinē valsts interešu pārstāvību un sniedz nepieciešamo informāciju, kas ir Valsts kancelejas rīcībā un ir nepieciešama ekspertam attiecīgā uzdevuma veikšanai.

**4. Finansējums**

Koncepcijas īstenošanai no 2009. gada līdz 2015. gadam netika piešķirts finansējums, tādēļ pārstāvības koordinējošās un preventīvās funkcijas līdz šim Valsts kanceleja ir nodrošinājusi, pārstrukturējot tās iekšējos resursus un novirzot tos attiecīgās kapacitātes stiprināšanai. Uzsākot valsts interešu pārstāvības nodrošināšanu saskaņā ar šajā informatīvajā ziņojumā paredzēto kārtību, jāņem vērā, ka Valsts kancelejas kapacitāte ir būtiski stiprināma, nodrošinot attiecīgus personālresursus un darbinieku profesionālo zināšanu nepārtrauktu papildināšanu. Valsts kancelejai minēto funkciju īstenošanai 2015. gadā ir piešķirts finansējums 418 790 *euro* apmērā – divām amata vietām, precēm un pakalpojumiem (komandējumu izdevumi, tulkošanas pakalpojumi, finanšu u. c. nozaru ekspertu iesaiste (ja nepieciešams)) (atlikums uz 2015. gada 1. oktobri 246 390 *euro*), savukārt 2016. gadā un 2017. gadā paredzēts finansējums 413 886 *euro* gadā.

**5. Priekšlikuma ieviešanai nepieciešamie tiesību akti**

Jautājums par valsts pārstāvības kārtību ārvalstu investīciju strīdos ne likumdevēja, ne Ministru kabineta līmenī nav noregulēts, un līdz šim Valsts kanceleja un citas iesaistītās institūcijas sadarbību nodrošinājušas esošā regulējuma ietvaros, ievērojot Valsts pārvaldes iekārtas likumā noteiktos valsts pārvaldes sadarbības un informācijas apmaiņas principus. Saskaņā ar Ministru kabineta iekārtas likuma 31. panta pirmo daļu Ministru kabinets var izdot ārējus normatīvos aktus – noteikumus – tikai tad, ja likums Ministru kabinetu tam īpaši pilnvarojis. Ministru kabinets par situāciju tika informēts 2013. gada 3. decembrī (prot. Nr. 64 54. §), izskatot informatīvo ziņojumu "Par valsts pārstāvības kārtības starptautiskajos ieguldījumu aizsardzības strīdos pilnveidošanas praksi".

Lai pilnvērtīgi ieviestu šajā informatīvajā ziņojumā paredzēto modeli, ir nepieciešams izstrādāt šādus normatīvo aktu projektus:

1. grozījumi Ministru kabineta 2003. gada 25. maija noteikumos Nr. 263 "Valsts kancelejas nolikums", nosakot Valsts kanceleju par vadošo institūciju valsts pārstāvības nodrošināšanā starptautiskajos investīciju strīdos;
2. grozījumi likumā "Par Latvijas Republikas starptautiskajiem līgumiem", paredzot deleģējumu Ministru kabinetam noteikt kārtību, kādā nodroši­nāma valsts interešu pārstāvība starptautisko investīciju strīdu ietvaros;
3. Ministru kabineta noteikumi par kārtību, kādā nodrošināma valsts interešu pārstāvība starptautisko investīciju strīdu ietvaros (iesaistīto institūciju sadarbības kārtība, lēmumu pieņemšanas kārtība un infor­mācijas apmaiņas kārtība).

Līdz attiecīgu tiesību aktu pieņemšanai Valsts kanceleja nodrošinās valsts interešu pārstāvību saskaņā ar Ministru kabineta iekšējiem normatīvajiem aktiem un lēmumiem, kā arī saskaņā ar Valsts pārvaldes iekārtas likumā noteiktajiem valsts pārvaldes sadarbības principiem.

**6. Turpmākā rīcība**

Informatīvajam ziņojumam pievienotais Ministru kabineta sēdes protokol­lēmuma projekts paredz:

1. atbalstīt informatīvajā ziņojumā ietverto risinājumu par valsts interešu pārstāvību starptautiskajos investīciju strīdos;
2. atzīt par izpildītu Ministru kabineta 2014. gada 6. maija protokol­lēmuma Nr. 26 22. § 3. punktā minēto uzdevumu daļā par valsts pārstāvības funkcijas pilnveidošanu;
3. noteikt Valsts kancelejai uzdevumu līdz 2016. gada 1. februārim iesniegt noteiktā kārtībā Ministru kabinetā:
   1. grozījumus Ministru kabineta 2003. gada 25. maija noteikumos Nr. 263 "Valsts kancelejas nolikums", nosakot Valsts kanceleju par vadošo institūciju valsts pārstāvības nodrošināšanā starptautiskajos investīciju strīdos,
   2. grozījumus likumā "Par Latvijas Republikas starptautiskajiem līgumiem", paredzot deleģējumu Ministru kabinetam noteikt kārtību, kādā nodrošināma valsts interešu pārstāvība starptautisko investīciju strīdu ietvaros, un sešu mēnešu laikā no attiecīgo grozījumu spēkā stāšanās dienas iesniegt Ministru kabinetā attiecīgu noteikumu projektu;
4. atzīt par aktualitāti zaudējušu Ministru kabineta 2013. gada 3. decembra sēdes protokollēmuma Nr. 64 54. § 4. punktu un 5.1. apakšpunktu;
5. noteikt, ka valsts interešu pārstāvība attiecībā uz pretenzijām, kas iesniegtas līdz šajā informatīvajā ziņojumā piedāvātā risinājuma atbalstīšanas dienai, tiek turpināta saskaņā ar iepriekš pieņemtajiem Ministru kabineta un Ministru prezidenta lēmumiem.

Ministru prezidente Laimdota Straujuma

Vizē:

Valsts kancelejas direktors Mārtiņš Krieviņš

06.11.2015.

2311

Āboliņa 67082946

[daina.abolina@mk.gov.lv](mailto:daina.abolina@mk.gov.lv)